Euroopa Parlamendi resolutsioon

märkustega, mis on Euroopa Koolitusfondi 2004. eelarveaasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

- võttes arvesse Euroopa Koolitusfondi 2004. eelarveaasta lõplikku raamatupidamise aastaaruannet [1];

- võttes arvesse kontrollikoja aruannet Euroopa Koolitusfondi 2004. eelarveaasta raamatupidamise aastaaruande kohta koos fondi vastustega [2];

- võttes arvesse nõukogu 14. märtsi 2006. aasta soovitust (5972/2006 — C6-0093/2006);

- võttes arvesse EÜ asutamislepingut, eriti selle artiklit 276;

- võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [3] eriti selle artiklit 185;

- võttes arvesse nõukogu 7. mai 1990. aasta määrust (EMÜ) nr 1360/90 Euroopa Koolitusfondi loomise kohta [4], eriti selle artiklit 11;

- võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [5] eriti selle artiklit 94;

- võttes arvesse kodukorra artiklit 71 ja V lisa;

- võttes arvesse eelarvekontrollikomisjoni raportit (A6-0102/2006),

A. arvestades, et kontrollikoda väitis, et välja arvatud see, et fond ei näidanud Tempuse programmide raames tehtud kulusid, sai ta piisavat kinnitust selle kohta, et 31. detsembril 2004 lõppenud eelarveaasta raamatupidamise aastaaruanne on usaldusväärne ning et selle aluseks olevad tehingud on tervikuna seaduslikud ja korrektsed;

B. arvestades kontrollikoja kinnitust, et ta on saanud piisava kinnituse kõikidelt asutustelt, välja arvatud selgesõnalised reservatsioonid Euroopa Ülesehitusameti, Euroopa Kutseõppe Arenduskeskuse, Euroopa Koolitusfondi, Rassismi ja Ksenofoobia Euroopa Järelevalvekeskuse ja Euroopa Toiduohutusameti 2004. eelarveaasta kohta;

C. arvestades, et Euroopa Parlament andis 12. aprillil 2005 heakskiidu direktori tegevusele fondi 2003. eelarveaasta eelarve täitmisel [6] ning et Euroopa Parlament märkis oma heakskiiduotsusele lisatud resolutsioonis [7] muu hulgas, et kontrollikoda kritiseeris fondi jälle, kuna fond ei esitanud oma raamatupidamisaruandes korrakohaselt Tempuse programmiga seotud kulusid, ja loodab, et teda teavitatakse fondi 2004. aasta tegevusaruandes täies ulatuses komisjoniga kokku lepitud lahendusest seoses nende kulude korrakohase esitamisega raamatupidamisaruandes,

1. tuletab meelde, et vastavalt finantsmääruse artiklile 185 annab Euroopa Parlament heakskiidu selliste ühenduse asutatud asutuste eelarve täitmisele, kes on juriidilised isikud ja kes tegelikult saavad eelarvest toetusi; juhib samas tähelepanu, et kõiki neid asutusi ei rahastata täielikult ega isegi mitte osaliselt eelarvest makstavate toetustega; rõhutab, et heakskiiduotsus hõlmab seetõttu nii nende asutuste rahastamist eelarvest kui ka eelarveväliselt; peab vastuvõetamatuks, et mõned liidu asutatud asutused on aruandekohustuslikud eelarvevälistest allikatest saadud tulude kasutamise osas, samas teised, kes eelarvest toetusi ei saa, ei ole aruandekohustuslikud; kinnitab põhimõtet, mille kohaselt kõik ühenduse asutused, olenemata sellest, kas nad saavad toetusi või mitte, peavad saama Euroopa Parlamendilt eelarvete täitmise heakskiidu, isegi kui mõni teine pädev asutus oma põhikirja kohaselt sekkub, ning teeb järelduse, et tuleb läbi vaadata kõik nimetatud põhimõttega vastuolus olevad tekstid;

2. peab väga oluliseks kontrollikoja aruande tabelit 1, mis võeti esmakordselt kasutusele 2003. aasta heakskiidu andmise käigus ning milles võetakse kokku fondi volitused ja kohustused, juhtimine, ressursid, tegevus ja pakutud teenused; märgib, et tabelis 1 sisalduva teabe esitab fond; palub kontrollikojal kontrollida tabeli 1 sisu;

3. nõuab kindlalt, et lisaks raha nõuetekohasele kasutamisele peaksid asutused püüdma kasutada raha võimalikult tõhusalt ja tulemuslikult; palub kontrollikojal kaaluda võimalust laiendada oma iga-aastasi eriaruandeid asutuste kohta, nii et need hõlmaksid tulemuslikkuse ja eesmärkide saavutamise kontrolli; nõuab sellega seoses ja vastavalt oma resolutsioonidele 2003. aasta eelarve täitmisele heakskiidu andmise kohta, et võetaks arvesse järgmist: erinevad asutused peavad võimaluste piires vältima tegevuse kattumist ja tuleb täpsustada meetmeid, mida võetakse läbipaistvuse suurendamiseks ja üldsusega suhtlemise parandamiseks koos ühenduse positiivse diskrimineerimise meetmetega soolise võrdõiguslikkuse tagamiseks kõikidel tööle võtmise, koolituse ja vastutuse määramise tasanditel;

4. märgib, et ühenduse asutuste maine ja nende tegevuse kajastamine ajakirjanduses ei ole alati positiivne ning et paljud neist ei ole oma halba mainet ära teeninud; juhib tähelepanu sellele, et Euroopa Liidu kodanikke tuleks olukorrast teavitada, selgitades nii sageli kui vaja ja asjakohaseid vahendeid kasutades nimetatud asutuste ellukutsumise põhjusi ja nende saavutusi; kutsub komisjoni üles võtma sellega seoses meetmeid, kasutades vahendeid, mida ta peab vajalikuks;

5. märgib, et Euroopa Liidu laienemine 2004. aastal mõjutas paljuski ühenduse asutuste ülesehitust ja töökorraldust ning et paljud asutused juhivad sellele oma tegevusaruannetes tähelepanu, rõhutades eriti administraatorite arvu suurenemist; kutsub komisjoni üles analüüsima tegelikke ja võimalikke probleeme ning esitama soovitusi eeskirjadesse vajalike muudatuste tegemiseks;

6. võtab teadmiseks, et komisjon on võtnud endale kohustuse ühtlustada oma peadirektoraatide tegevusaruannete esitusviisi; kutsub üles kasutama sama lähenemisviisi ühenduse asutuste tegevusaruannete puhul, ehkki need on sisu poolest väga erinevad; palub komisjonil ühenduse asutustele täpsemalt selgitada, millist teavet ja milliseid tegevusnäitajaid nad on kohustatud esitama;

7. märgib pettumusega, et fond ei ole siiani lahendanud Tempuse programmiga seotud kulude raamatupidamisaruandes korrakohase esitamisega seonduvat probleemi; märgib, et antud probleem püsib kontrollikoja korduvale kriitikale vaatamata fondi majandusaasta aruannetes alates 1999. aastast ning et kontrollikoda pani seetõttu nüüd fondi raamatupidamisaruannetele piirava tingimuse; nõuab kindlalt, et fondi raamatupidamisaruandes peetakse kinni ühtsuse ja eelarve õigsuse põhimõtetest;

8. nõuab kindlalt, et asutus peaks kinni kehtivatest õigusaktidest, mis puudutavad eelarve avaldamist liigendatuna artikliteks ja punktideks ning koos ametikohtade loeteluga; peab finantsmääruse muutmise kaalumisel siiski silmas asutuse märkusi eelarveandmete avaldamise ebaproportsionaalsete kulude kohta ja läbipaistvuse parandamise kinnitusi;

9. tervitab 2004. aasta tegevusaruandes sisalduvat üksikasjalikku teavet siseauditi väljatöötamise kohta fondis; ootab 2005. aasta tegevusaruandes sisalduvat arenguaruannet ja 2005. aasta siseauditite kokkuvõtvat aruannet, nagu nõutakse raamfinantsmääruse nr 2343/2002 artikli 72 lõikes 5;

10. palub komisjonil aidata asutustel järgida võimalikult täpselt eelseisvaks aastaks kokku lepitud töökava, mis võimaldab tegevust nõuetekohaselt kavandada ja ellu viia, ning eelkõige vältida suuri viimasel hetkel tehtavaid muudatusi töökoormuses;

11. palub komisjonil suurendada asutustevahelist sünergiat, tõhustades selleks koostööd, vältides töö kattumist ning kõrvaldades puudused eelkõige ühistes valdkondades, nagu koolitus, ühenduse poliitika valdkonnaülene rakendamine, uusimate haldussüsteemide kasutamine ja eelarve korrektse haldamisega seotud probleemide lahendamine.

[1] ELT C 269, 28.10.2005, lk 36.

[2] ELT C 332, 28.12.2005, lk 75.

[3] EÜT L 248, 16.9.2002, lk 1.

[4] EÜT L 131, 23.5.1990, lk 1. Määrust on viimati muudetud määrusega (EÜ) nr 1648/2003 (ELT L 245, 29.9.2003, lk. 22).

[5] EÜT L 357, 31.12.2002, lk 72. Määrust on viimati muudetud määrusega (EÜ, Euratom) nr 1261/2005 (ELT L 201, 2.8.2005, lk 3).

[6] ELT L 196, 27.7.2005, lk 113.

[7] ELT L 196, 27.7.2005, lk 114.

--------------------------------------------------